Kvinden blev først overhalet af fire norske biler. Derefter kunne hun i sit sidespejl se en blå eller lilla VW Polo komme kørende. Da bilen når op på siden af hende, hænger en ung mand ud af vinduet i passagersiden. Han griber fat og rykker i kvinden, der vælter bag bilen. Ved ulykken får kvinden dybe kødsår ved venstre knæ, ligesom hun muligvis har brækket nogle ribben, fortæller vagtchef ved Nordjyllands Politi, Frank Liltorp til tv2nord.dk. - Det er særdeles groft, siger Frank Liltorp og oplyser at sagen kommer ind under straffelovens paragraf 252, der handler om at have forvoldt andre skade i grov kådhed. Det kan give op til otte års fængsel. Sagen vil også blive behandlet som et færdselsuheld. Det var et ægtepar, der fandt kvinden liggende på vejen. Manden forsøgte efterfølgende at finde bilen, som altså betegnes som en blå eller lilla VW Polo, men uden held. Manden, der hang ud af sideruden, havde meget kort, lyst hår. Politiet kan kontaktes på telefon 114

Referat:
Særdeles groft. Sådan betegner Nordjyllands Politi den episode der udspandt sig på Egensevej øst for Storvorde lørdag formiddag. En 36-årig kvinde blev væltet af sin knallert, da hun kom kørende på vejen. Unge mænd i en blå eller lilla VW Polo står bag.